Rostov na Done 8. februára (TASR) - Pri explózii dvojposchodovej budovy kasární v Čečensku zahynulo dvanásť ľudí a ďalších 22 utrpelo zranenia. Informovalo o tom dnes ministerstvo pre mimoriadne situácie.
Podľa predbežných výsledkov vyšetrovania výbuch zapríčinil únik plynu, informoval hovorca ministerstva Oleg Ugnivenko. Neexistujú indície o úmyselnom útoku na kasárne.
Spravodajská webová stránka čečenských povstalcov prijala teóriu o výbuchu v dôsledku úniku plynu s dávkou skepticizmu, nenaznačila však možnú útok zo strany militantov.
K explózii došlo v utorok večer v obci Kurčaloj, asi 30 kilometrov od hlavného mesta Groznyj. Na vojenskej základni bývajú čečenskí vojaci, ktorí pôsobia v osobitných bezpečnostných silách ministerstva obrany pod názvom Vostok.
Budova sa po výbuchu zrútila a jej trosky zasypali ľudí. Čečenskí predstavitelia informovali, že medzi obeťami sú dve ženy, jedna mŕtva a ďalšia zranená.
Podľa hovorcu ministerstva vnútra Romana Ščekutina sa v kasárňach v čase explózie nachádzalo asi 43 vojakov.
Juhoruská republika s prevažne moslimským obyvateľstvom je sužovaná konfliktom medzi povstalcami a ruskými jednotkami od roku 1994.